Președintele Klaus Iohannis a semnat, miercuri, decretul pentru a promulga noua lege privind sistemul public de pensii.
Guvernul aprobase proiectul pe 9 noiembrie.
Anterior, premierul Marcel Ciolacu anunța că actul normativ prevede două creșteri de pensii în 2024 – una de 13,8% de la 1 ianuarie, când are loc o indexare cu rata inflației, și una de la 1 septembrie, generată de recalculare.
"Este una dintre cele mai importante legi din acest mandat, care aduce două majorări de pensii în anul 2024. Prima va fi la 1 ianuarie, când va fi indexat punctul de pensie, cum prevede legea. A doua va veni la 1 septembrie, când majoritatea pensiilor vor crește prin recalculare, reparând nedreptăți majore. Vor fi eliminate toate inechitățile din sistemul public de pensii, atât cele dintre femei și bărbați, dar și cele dintre persoanele pensionate în baza unor legi diferite", declara Marcel Ciolacu.
Ministrul Muncii spunea că la 1 septembrie 2024 pensiile vor fi majorate "în medie cu 40%".
"Această formulă care încurajează munca cu punctele de stabilitate va duce la adecvarea pensiilor mici şi va duce la creşterea pensiilor, pe calculele noastre, în medie cu 40%. Poate vor fi pensii care vor creşte cu 1%, poate vor fi pensii care vor creşte cu 80%, cum am spus, dar calculele noastre arată că vom avea o creştere medie a pensiilor de 40%", susținea Simona Bucura-Oprescu.
Legea pensiilor a trecut de Parlament pe 20 noiembrie.